 NA KNA WAENDESHAJI baiskeli wanaohimiza umoja wa raia wa mataifa ya Jumuiya ya Afrika Mashariki (EAC), wameandamana na mbwa mmoja kwenye safari yao itakayowapeleka katika nchi tano. Mbwa huyo kwa jina Bella mwenye umri wa miezi minane ni wa Bw Bill Munga, ambaye ni mmoja wa ujumbe huo wa waendeshaji baiskeli. Wakati wa safari hiyo, Bella anabebwa katika baiskeli ya Bw Munga kama malkia na hulala katika hema moja na Bw Munga na hata kula chakula naye. “Ni rafiki yangu mkubwa na tuliamua kwenda pamoja. Kama unavyoona, amefurahi sana kuja na kuona maeneo mapya,” asema Munga kwa tabasamu kubwa. Akiwa amechoka kukaa, huwa anashuka ili kujikimbiza kando ya waendeshaji baiskeli. Kwa usalama wake, amefunzwa kujiweka mbali na barabara na kufuata njia za waendao kwa miguu. Pamoja na waendeshaji baiskeli wengine 18, Bw Munga wanapitia kwenye soko la Manga kando ya Mbuga ya wanyama ya Tsavo. Mwendeshaji mwingine katika kundi hilo Bw George Ochieng, ni kati ya waendeshaji hao wanaowakilisha mataifa ya ukanda wa Afrika mashariki katika Safari kuu ya uendeshaji baiskeli (GACS). “Hawa ni waendeshaji baiskeli wa ukanda wa Afrika Mashariki. Tunashiriki safari hii huku tukiwazungumzia watu kuhusu usalama wa chakula na utunzaji wa mazingira,” akasema Bw Ochieng. Hafla hiyo ya mataifa mbalimbali ambayo huwaleta pamoja waendeshaji baiskeli wa ukanda wa Afrika Mashariki, hufanyika kila mwaka. Lengo lake huwa ni kuchochea utangamano katika michezo na kuangazia tofauti za kitamaduni miongoni mwa jamii mablimbali katika mataifa hayo. Mwaka huu, GACS italenga kukamilisha kilomita 600 ndani ya siku 55, huku wakiwa wamebeba mizigo migongoni, itakayowawezesha kuishi barabarani. Timu hiyo itapita mataifa ya Kenya, Uganda, Tanzania, Rwanda, na Burundi. Kawaida safari hiyo ingefika hadi mataifa ya Sudan Kusini na Jamhuri ya Kidemokrasia ya Congo, ila hilo halitafanyika kwa sababu ya changamoto za kiusalama. Baiskeli za waendeshaji hao zitakuwa zikipeperusha bendera za mataifa mbalimbali, kama njia ya kuwatambulisha wanapokabiliana na magari ya masafa marefu. Kulingana na Bw Ochieng waendeshaji hao ni mabalozi wamatifa wanayowakilisha, katika masuala ya mabadiliko ya tabia nchi, utunzaji wa mazingira, usalama wa chakula; masuala ambayo yanaathiri maisha ya wakazi wa nchi hizo. Katika safari hiyo, waendeshaji hao watakuwa wakitangamana na watu katika vijiji mbalimbali. Ili kutimiza malengo ya safari watapiga gumzo, kula kunywa na hata kupiga picha ambazo zitalenga kueneza umoja baina ya wakazi wa jamii ya Afrika Mashariki. Mwendeshaji wa umri wa miaka 20 kutoka Congo Bw Daniella Hamuli, anaeleza kuwa safari hiyo imemfungua macho kwa usawa wa jamii za Afrika Mashariki. “Sisi wote ni watu moja. Ninatengeneza marafiki kila sehemu ninayoenda. Watu ninaokutana nao ni kama tu wale wa kule nyumbani kwetu. Sote ni familia moja,” akasema Bw Hamuli. Bw Hamuli anaeleza kuwa amepata changamoto kadhaa, ikiwemo magurudumu yake kutoboka pamoja na changamoto la waendeshaji wabovu wa magari katika barabara kuu. Safari hiyo ilianza Jinja, Uganda na waendeshaji 50, ila nambari hiyo imepunguka kwa sababu ya changamoto mbalimbali wanazopitia waendeshaji hao. “Barabara zetu ni mbovu sana. Kuna nyaya ambazo zimetupatia pancha. Ni jukumu zito ila lenye matunda mazuri,” akasema Bw Ochieng, baada ya kufungua kituo cha mabadiliko ya tabia nchi katika eneo la Voi. Mmoja kati ya wanawake watatu wa kike wanaoshiriki katika safari hiyo, Bi Nakabute Shamal, mwenye umri wa miaka 26, kutoka Uganda aneleza hii ni safari yake ya pili. Anaeleza kuwa kinachomchochea kushiriki ni kuwahimiza wasichana na akina dada kushiriki katika hafla kama hizo ili kuchangia mjadala wa jinsia na kujumuishwa kwao katika nyanja zinazojaa wanaume. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  